**Darba grupas “Ugunsdrošība” ziņojums par konceptuālām izmaiņām iesaistīto pušu (ugunsdrošības jomā) atbildību būvniecības procesā.**

**Rīga 2020**

**Lietotie saīsinājumi:**

|  |  |
| --- | --- |
|  |  |
| BVKB | Būvniecības valsts kontroles birojs |
| EM | Ekonomikas ministrija |
| IeM | Iekšlietu ministrija |
| LAS | Latvijas Arhitektu savienība |
| LBBA | Latvijas būvinspektoru un būvuzraugu asociācija |
| LBP | Latvijas Būvniecības padome |
| LBPA | Latvijas būvkonstrukciju projektētāju asociācija |
| LBS | Latvijas Būvinženieru savienība |
| LIKA | Latvijas Inženierkonsultantu asociācija |
| LLU | Latvijas lauksaimniecības universitāte |
| RTU | Rīgas tehniskā universitāte |
| LUA | Latvijas Ugunsdrošības asociācija |
| UCAK | Ugunsdrošības un civilās aizsardzības koledža |
| VUGD | Valsts ugunsdzēsības un glābšanas dienests |
|  |  |
|  |  |
|  |  |
|  |  |
|  |  |
|  |  |
|  |  |
|  |  |

**Ievads**

 Ziņojums sagatavots saskaņā ar 2020. gada 8.oktobra LBP protokollēmumu (prot. Nr.10, 2§) - “LBS sadarbībā ar EM izveidoto Padomes darba grupu VUGD iesaistes pārskatīšanai būvniecības procesā, pieaicinot IeM, VUGD, BVKB un nozares organizācijas”.

**Esošās situācijas apraksts**

 Esošajā situācijā gan Eiropas parlamenta EIROPAS PARLAMENTA UN PADOMES REGULA (ES) Nr. 305/2011 un Būvniecības likums nosaka septiņas būtiskās prasības būvēm - mehāniskā stiprība un stabilitāte, ugunsdrošība, vides aizsardzība un higiēna, tai skaitā nekaitīgums, lietošanas drošība un vides pieejamība, akustika (aizsardzība pret trokšņiem), energoefektivitāte un ilgtspējīga dabas resursu izmantošana.

 Katru šo būtisko prasību ieviešanu Latvijā nodrošina attiecīgās jomas sertificēti būvspeciālisti vai atbildīgās institūcijas (piem. Valsts vides dienests, Veselības inspekcija utt.), kas procesā iesaistās praktiski no projektēšanas procesa uzsākšanas līdz būves nodošanai ekspluatācijā (projektēšanā, būvdarbos, būvprojekta izmaiņu veikšanā, būvdarbu tiešā uzraudzībā u.c.).

Cita situācija ir ugunsdrošībā. Šobrīd ugunsdrošības jomu uzrauga VUGD, kas neatbilstības un pieļautās kļūdas atklāj tikai beigu posmā, jo procesā iesaistās tikai pie būves pieņemšanas ekspluatācijā (neizskata būvprojektu pirms akceptēšanas un tajā ietvertos ugunsdrošības risinājumus, nepiedalās būves apsekošānā būvdarbu laikā u.c.), kad būve jau uzbūvēta atbilstoši saskaņotajam projektam. Un nereti ”pieļautās kļūdas” vai konstatētie pārkāpumi pēc būtības nav kļūdas vai pārkāpumi, bet ir normatīvo aktu interpretācija un šis ir vēl viens būtisks problēmjautājums. Šobrīd nepastāv tiesiskās vienlīdzības princips, jo VUGD normas piemērošanu interpretē katrā gadījumā dažādi, piemēram, uz vienu un to pašu jautājumu trijiem vienādiem objektiem, VUGD dažādas amatpersonas sniedz kategoriski pretējas atbildes. Tā ir viena no lielākajām problēmām, kad nav vienāda (vienota) pieeja par normatīvā akta regulējumu un nav skaidrs VUGD viedoklis. Tāpat, VUGD sniegtais skaidrojums par viena vai otra punkta interpretāciju un tā piemērošanu praksē par ko lēmusi VUGD tehniskā komisija nav nekur publiski atrodams, kas tādējādi, pie katra gadījuma, kad piemēram būvvaldei rodas neskaidrības konkrētā punkta piemērošanā, jāprasa skaidrojums no VUGD.

Esošais regulējums gan tieši nenosaka VUGD pienākumu iesaistīšties būvniecības procesā no tā sākuma stadijas, vai pienākumu sākotnēji izskatīt būvprojektu un apstiprināt tajā ietvertos ugunsdrošības risinājumus, taču VUGD arī nav izrādījusi iniciatīvu šajā jautājumā, pamatojot ar to, ka ir nepietiekoša kapacitāte un kvalifikācija (VUGD amatpersonām nav izglītība būvniecības jomā, kā arī viņu kompetences vērtēšana būvniecības jomā nav reglamentēta un netiek vērtēta, kā to veic būvspeciālistu sertificēšanas institūcijas LAS, LBS, LSGŪTIS utt.).

VUGD amatpersonas izglītību sākotnēji iegūst Ugunsdrošības un civilās aizsardzības koledžā, kur 3,5.gadu laikā iegūst pirmā līmeņa profesionālo augstāko izglītību ugunsdrošības un civilās aizsardzības jomā ar kvalifikāciju - Ugunsdrošības un civilās aizsardzības tehniķis.

Ugunsdrošības un civilās aizsardzības tehniķis veic ugunsdrošības uzraudzību un kontrolē ugunsdrošības un civilās aizsardzības jomas normatīvajos aktos noteikto ugunsdrošības un civilās aizsardzības prasību ievērošanu, kā arī vada un veic glābšanas darbus, seku likvidēšanas neatliekamos pasākumus notikuma vietā. UCAK ***konkrētajā mācību programmā nav iekļauti priekšmeti no būvzinātnes.***

Ugunsdrošības un civilās aizsardzības koledžas absolventiem ir iespēja turpināt studijas RTU Inženierekonomikas un vadības fakultātē, lai iegūtu otrā līmeņa profesionālo augstāko izglītību, kvalifikāciju – ugunsdrošības un civilās aizsardzības inženieris, kur RTU 1,5.gadu garās mācību programmas mērķis ir sniegt profesionālo augstāko izglītību ugunsdrošībā un civilajā aizsardzībā.

Studiju programmas pamatuzdevumi ir dot studentam zināšanas Ugunsdrošības un civilās aizsardzības inženiera profesijā, kā nodrošināt katastrofu operatīvo pārvaldīšanu un rīcību notikumu vietās, kā vadīt ugunsgrēku dzēšanu un glābšanas darbu veikšanu, kā veikt ugunsdrošības uzraudzību, veikt civilās aizsardzības pasākumu organizēšanu, ugunsgrēku apstākļu izpēti un ekspertīzi u.c.

Arī RTU Inženierekonomikas un vadības fakultātē līdzīgi kā UCAK mācību programma tieši vērsta uz ugunsdrošību un civilo aizsardzību un ***tajā ar nav iekļauti priekšmeti no būvzinātnes.*** Netieši, ko var sasaistīt ar būvzinātni ir tikai viens priekšmets (2.kredītpunkti) - Būvniecības un projektēšanas ugunsdrošība (salīdzinājumā RTU un LLU ir vidēji 34 priekšmeti būvzinātnē).

Jānorāda arī, ka starp RTU Inženierekonomikas un vadības fakultāti un VUGD ir noslēgts sadarbības līgums par 20-25.ugunsdrošības speciālistu sagatavošanu konkrētās mācību programmas ietvaros.

Konkrētās mācību iestādes, RTU Inženierekonomikas un vadības fakultāte un UCAK, sagatavo VUGD darbiniekus, kas saskaņā ar Ugunsdrošības un ugunsdzēsības likumu ir tieši paredzēti VUGD galvenā uzdevuma nodrošināšanai - ***veikt pasākumus, kas saistīti ar ugunsgrēku profilaksi un ugunsgrēku dzēšanu, kā arī veikt glābšanas darbus attiecīgajā iestādē, organizācijā vai komercsabiedrībā.***

 Ja salīdzināt ar programmām, kas paredzētas tieši būvzinātnes apguvei, tad RTU Būvniecības inženierzinātņu fakultātē tiek pasniegts 4,5.gadu ilgs mācību kurs 2.līmeņa augstākai izglītībai ar bakalaura grādu un 2,5.gadu garš mācību kurss maģistra studijās. Katrā no tiem tiek pasniegti vismaz 34 priekšmeti būvzinātnē.

Tāpat LLU Vides un būvzinātņu fakultātē 3,5.gadu garš mācību kurss 1.līmeņa profesionālās augstākās izglītības iegūšanai ar 13 būvzinātnes mācību priekšmetiem un 5.gadu garš mācību kurss bakalaura programmā ar 36 mācību priekšmetiem būvzinātnē.

Mācību kursu saturu pamatuzdevumi ir attīstīt pētnieciskā darba un tehniskās literatūras analīzes iemaņas būvniecības nozarē, veidot studentu prasmi izmantot teorētiskās zināšanas konkrētu uzdevumu nostādnes formulēšanai un risināšanai būvniecības nozarē u.c.

Gan RTU gan LLU liela uzmanība tiek pievērsta būvpraksei, bez kuras students praktiski nevar uzrakstīt un aizstāvēt bakalaura darbu, kuram obligāti ir pievienojama inženierprojekta daļa.

Pēc mācību beigām, absolventi var stādāt ar būvniecību saistītās nozarēs: būvfirmās, ēku un inženierbūvju būvju projektēšanā, ēku ekspluatācijas un remontu uzņēmumos u.t.t.

\*Izglītības salīdzināmā tabula ir apskatāma pielikumā.

Tāpat ir ļoti svarīgs aspekts, kad atbilstoši Ministru kabineta 2014.gada 2.septembra noteikumu Nr.529 “Ēku būvnoteikumi” 166.1.apakšpunktam VUGD izsniedz Atzinumu par būvobjekta atbilstību ugunsdrošības prasībām (nevis atbilstību iepriekš saskaņotam būvprojektam), ja nodod ekspluatācijā trešās grupas ēku vai tās daļu. Būvprojekta vai tā dokumentācijas atbilstību būvniecību regulējošu normatīvo aktu, būvnormatīvu, kā arī projektētāja un būvniecības ierosinātāja civiltiesiskā kārtā noslēgto līgumu prasībām ***ir atbildīgs būvprojekta izstrādātājs***[[1]](#footnote-1).Tāpat arī, būvniecības procesa dalībniekiem (zemes īpašnieks, būves īpašnieks, būvprojekta izstrādātājs, būvdarbu veicējs, būvuzraugs un būveksperts) ir pienākums būvniecības procesā ievērot normatīvo aktu prasības [[2]](#footnote-2).

Arī Ministru kabineta 2014.gada 18.augusta noteikumu Nr.500 “Vispārīgie būvnoteikumi” 28.punktā noteikts, ka būvprojekta izstrādātājs izstrādā būvprojektu atbilstoši normatīvo aktu prasībām. Savukārt būvekspertīzes vadītājs par normatīvo aktu un tehnisko noteikumu (tai skaitā piemēroto Eiropas Savienības dalībvalstu nacionālo standartu un būvnormatīvu) prasībām atbilstošu būvprojektu sniedz pozitīvu atzinumu, bet par neatbilstošu būvprojektu – negatīvu atzinumu. [[3]](#footnote-3) No tā izriet, ka būvekspertīzes veicējam ir arī jāpārbauda būvprojekta atbilstību būvnormatīvu prasībām.

Atbilstoši Būvniecības likuma 91.panta septītās daļas prasībām VUGD saskaņo tikai  speciālajos būvnoteikumos noteiktajos gadījumos alternatīvos tehniskos risinājumus un atkāpes no būvnormatīvu tehniskajām prasībām.

No iepriekšminētā izriet, ka par būvprojektu un tā realizāciju vai veiktajiem būvdarbiem atbild tikai un vienīgi būvspeciālisti, ***savukārt VUGD par amatpersonu pieņemtajiem lēmumiem nenes nekādu atbildību*** *(atšķirībā no būvspeciālistiem VUGD amatpersonas nav arī civiltiesiski apdrošinātas)*.

Vienlaikus VUGD amatpersonu pieņemto lēmumu apstrīdēšana nav atbilstoša Valsts pārvaldes iekārtas likumam, jo faktiski apstrīdēšanas dokuments (apstrīdētais lēmums) nonāk tajā pašā struktūrvienībā un nereti pie tās pašas amatpersonas, kas izdeva sākotnējo lēmumu, tādējādi pārsūdzības process nav objektīvs un nākamais solis pārsūdzībā ir Administratīvā tiesa, kas faktiski pie strīdus gadījumiem pagarina būvniecības procesu uz nenoteiktu laiku.

Jānorāda, ka jau vienreiz Ministru kabinets jau ir lēmis un ar 2007.gada 18.novembra Ministru kabineta rīkojumu Nr.818 (prot. Nr.68 4.§) VUGD uzraudzības funkcijas būvniecības procesā bija jānodod Valsts būvinspekcijai, diemžēl MK rīkojums netika realizēts, jo ekonomiskās krīzes laikā 2008.gadā, lai ietaupītu valsts budžeta līdzekļus, 2009. gada jūnijā tika likvidēta Valsts būvinspekcija, kas vēlāk tika atzīts kā kļūdains lēmums.

**VUGD un BVKB inspektoru noslogotība**

VUGD (inspektoru) pamatfunkcija noteikta Ugunsdrošības un ugunsdzēsības likumā un tā ir Valsts ugunsdrošības uzraudzība, kas paredz preventīvo pasākumu kopumu, kuru mērķis ir nodrošināt normatīvajos aktos noteikto ugunsdrošības prasību ievērošanu, kas pamatā saistīta ar 19.04.2016. Ministru kabineta noteikumu Nr.238 “Ugunsdrošības noteikumi” normu ievērošanu, kuri nosaka ugunsdrošības prasības, kas fiziskajām un juridiskajām personām jāievēro, lai novērstu un sekmīgi dzēstu ugunsgrēkus, kā arī mazinātu to sekas neatkarīgi no objekta īpašuma formas un atrašanās vietas.

Izvērtējot VUGD funkcijas būvniecības procesā un BVKB funkcijas, kas ir atbildīgā institūcija Ministru kabineta noteikumos paredzētajos gadījumos par būvdarbu valsts kontroli, tiek secināts, ka pie būvju pieņemšanas ekspluatācijā BVKB un VUGD funkcijas netieši dublējas. BVKB, veicot būves pieņemšanu ekspluatācijā, izvērtē būvprojekta, tajā skaitā arī UPP izstrādāto risinājumu praktisko realizāciju būvē (būvprojekta ekspertīze), VUGD vērtē būvobjekta atbilstību ugunsdrošības prasībām (būvnormatīvos rakstīto prasību ievērošanu, kurām būtu atspoguļotām būvprojektā, tajā skaitā UPP).

Salīdzinot VUGD un BVKB resursu izlietošanu un kapacitāti būvniecības procesā:

**VUGD**

* VUGD norāda, ka Rīgā un reģionos ir 73 amatpersonas, kurām pamatfunkcija ir veikt valsts ugunsdrošības uzraudzību un civilās aizsardzības prasību ievērošanas kontroli. Veicot valsts ugunsdrošības uzraudzību pamatā kontrolē Ministru kabineta 2016.gada 19.aprīļa noteikumu Nr.238 “Ugunsdrošības noteikumi” prasību izpildi objektā. 2018.gadā veiktas 9058 pārbaudes, no kurām 132 veiktas būvobjektos, savukārt 2019.gadā 6825 pārbaudes, no kurām 183 būvobjektos.
* Saistībā ar būvobjektu pieņemšanu (papildus augstāk minētajām pārbaudēm) VUGD pārbauda būvobjektu atbilstību būvnormatīvu prasībām. 2018.gadā izsniegti 393 atzinumi par būvobjektu atbilstību ugunsdrošības prasībām, 2019.gadā - 368 atzinumi. Uz 2020.gada 1.oktobri izsniegti 267 atzinumi par būvobjekta atbilstību ugunsdrošības prasībām. Latvijā lielākā būvniecība notiek Rīgā un Rīgas reģionā, tas ir ap 75% būvobjektiem. Rīgā un Rīgas reģionā būvobjektu pieņemšanā pamatā piedalās 7 VUGD Rīgas reģiona pārvaldes amatpersonas (vecākie inspektori) un VUGD ir noteicis, ka būvobjektu pieņemšanā ekspluatācijā obligāti jābūt vismaz divām amatpersonām (lai mazinātu korupcijas riskus). Attiecīgi, Rīgā un Rīgas reģionā vidēji gadā tiek nodoti 200 3.grupas būvobjekti, tātad vecākais inspektors gadā pieņem vidēji 30 būvju ekspluatācijā.

**Vienlaikus norādāms, ka VUGD inspektoriem nav attiecīgās būvniecības izglītības vai iemaņas, lai varētu sākotnēji izskatīt būvprojektā paredzētos ugunsdrošības risinājumus konkrētam būvobjektam, kā arī atzinmu gatavošana pirms būvobjekta pieņemšanas ekspluāticijā nav būvinspektoru pamatuzdevums..**

**BVKB**

* BVKB norāda, ka uz šo brīdi BVKB strādā 9 būvinspektori, kas veic būvobjektu apsekošanu un pieņemšanu ekspluatācijā. Vidēji gadā kontrolē ap 330 objektiem un būvniecības procesa laikā būvlaukumā (katrā būvobjektā) ir bijuši vismaz 3 reizes.
* 2019.gadā BVKB nodrošināja būvdarbu kontroli 548 objektos. 2020.gadā būvdarbu kontrole turpinās 307 būvniecības objektos. Pieaugums 2019.gadā salīdzinājumā ar iepriekšējā gada (BVKB 2018.gadā nodrošināja būvdarbu kontroli 449 objektos) attiecīgo periodu ir pieaudzis par 22%.
* Būvdarbu kontroles ietvaros BVKB sagatavojis 503 atzinumus par būvniecības objektu pārbaudi. Ir novērota pozitīva tendence attiecībā uz būvniecības procesa kvalitāti, tomēr joprojām vienas no biežāk fiksētajām neatbilstībām ir saistītas ar būvprojekta izmaiņām, kuras ietekmē būves nesošo konstrukciju mehānisko stiprību un stabilitāti.

BVKB pirms apsekošanas veikšanas (būvdarbu laikā, pie pieņemšanas ekspluatācijā) sākotnēji iepazīstas ar būvprojektu un izvēlētajiem risinājumiem t.sk. ugunsdrošības, kas nodrošina profesionālu un operatīvu objekta apsekošanu un atbilstības novērtēšanu būvprojektam un pirms pieņemšanas ekspluatācijā, atšķirībā no VUGD inspektoriem, kas piedalās tikai pie būves pieņemšanas ekspluatācijā, ir jau vairākkārt apmeklējis būvobjektu un vērtējis būvniecības procesa gaitu atbilstoši būvprojektam un tajā ietvertajiem risinājumiem.

 **Darba grupa balstoties uz sniegto informāciju un esošo praksi būvlaukumos secina, ka  *BVKB būvobjektu uzraudzību veic efektīvāk, pat pie tā, ka BVKB resursi un kapacitāte ir ievērojami mazāka (9 būvinspektori).***

**Citu valstu pieredze.**

Apskatot citu valstu praksi, katrā valstī tā atšķiras un tas ir saprotami, jo katrā valstī ir dažādi būvniecības procesi un noteiktā atbildība. Taču visos gadījums, neatkarīgi no tā vai ugunsdrošības pasākumu izstrādē, ieviešanā vai uzraudzībā ir iesaistīts attiecīgās valsts ugunsdrošības atbildīgā institūcija, vai to veic tikai sertificētie būvspeciālisti, ugunsdrošības risinājumu procesā atbildīgie iesaistās jau projektēšanas stadijā.

Tā piemēram **Lietuvā** par projektā iekļauto ugunsdrošības risinājumu realizāciju būvē apstiprina būvinspekcijas ietvaros speciāli izveidota komisija, kura pēc nepieciešamības piesaista ugunsdrošības pārvaldes inspektoru. Komisija attiecīgo būvi arī ekspluatācijā, pārliecinoties ka tā izbūvēta atbilstoši projektā paredzētajiem risinājumiem. **Igaunijā**, pirms būvdarbu uzsākšanas būvprojekts ir saskaņojams Ugunsdzēsības departamentā, kurš izvērtē būvprojektā iekļautos risinājumus un dod savu saskaņojumu to realizācijai, ekspluatācijā pieņem pašvaldība. **Polijā**, Ugunsdzēsības departaments ir iesaistīts gan projektēšanas procesā, kur saskaņo būvprojektu un pie pieņemšanas ekspluatācijā, kur izvērtē atbilstību projektam. Savukārt **Vācijā** visā būvniecības procesā par ugunsdrošības risinājumu izstrādi un ieviešanu atbildību uzņemas sertificēts būvspeciālists, būvvaldes pie pieņemšanas ekspluatācijā var konsultēties vai pieaicināt speciālistu no Ugunsdzēsības pārvaldes gadījumos, ja rodas aizdomas par risinājumu neatbilstību noteiktajām prasībām. Attiecīgi **Zviedrijā**, par visu projektēšanas un būvdarbu atbilstību, atbildību uzņemas pasūtītāja nolīgtais būvinženieris (speciālists vai komersants). **Nīderlandē**, lai arī pie nodošanas ekspluatācijā piedalās Ugunsdzēsības dienests, taču tur uzsvars tiek fokusēts uz apdrošināšanu, jo jebkuram būvniecības procesā iesaistītajam jābūt apdrošinātam un par iekļautajiem risinājumiem, veiktajiem darbiem, pieņemtajiem lēmumiem, katrs būvspeciālists, būvkomersants, amatpersona nes atbildību par savu profesionālo darbību ar apdrošināšanu. **Apvienotajā Karalist**ē paredzētos ugunsdrošības pasākumus (projektu) pirms būvdarbu uzsākšanas saskaņo Ugunsdzēsības birojā par kuru ieviešanu ir atbildīgs būvspeciālists. Ugunsdrošības birojs var veikt pārbaudi saskaņā ar uz risku balstītu shēmu: vai ir bijuši līdzīgi uzņēmumi ar ugunsgrēku, vai kaimiņi sūdzas utt., taču uz jaunbūvēm pārbaudes uz vietas praktiski netiek veiktas, jo paļaujas uz būvspeciālstu kompetenci, kā arī paļaujas, ka ir ietverti jaunākie/modernākie ugunsdrošības risinājumi. **Francijā** sistēma ir diezgan atšķirīga. Tā piemēram publiskās un daudzstāvu dzīvojamajām ēkām tiek piesaistīta ugunsdrošības komisija, kuras sastāvā ietilpst būvspeciālisti, eksperti ugunsdrošības jomā un ugunsdzēsēji (visiem ir atsevišķs sertifikāts ugunsdrošības jomā), kas izvērtē paredzēto iekārtu un risinājumu atbilstību konkrētajam projektam. Komisija var tik pieaicināta arī pie būves pieņemšanas ekspluatācijā. **Itālijā** ugunsdrošību pasākumu ieviešanu uzrauga Ugunsdzēsēju brigāde. Projektēšanas posmā tehniķis (parasti ugunsdzēsēju inženieris) pārbauda, vai projekts atbilst ugunsdrošības noteikumiem noteikumiem. Pirms būvniecības uzsākšanas jāsaņem Ugunsdzēsēju pārvaldes saskaņojums. Pirms būves pieņemšanas ekspluatācijā jāsaņem no Ugunsdzēsēju pārvaldes, attiecīgā tehniķa, atbilstības sertifikāts, kurš tiek izsniegts uz 5 gadiem.

Iesaistītie/atbildīgie ugunsdrošības pasākumu ieviešanā.

|  |  |  |  |  |
| --- | --- | --- | --- | --- |
|  |  |  |  |  |
| **Valsts** | **Ugunsdrošības pasākumu projektēšana** | **Ugunsdrošības pasākumu ieviešana - būvdarbi** | **Nodošana ekspluatācijā** (ugunsdrošības pasākumu atbilstība projektam) | **Komentāri** |
| Lietuva | Atbildīgais būvspeciālists(Saskaņo Valsts teritorijas un būvniecības būvinspekcijas izveidota komisija, nepieciešamības gadījumā pieaicina ugunsdrošības pārvaldes speciālistu) | Sertificēts būvspeciālists | Valsts teritorijas un būvniecības inspekcija veic galīgo pārbaudi – komisija kur iekļauts ugundzēsības pārvaldes speciālists | Ugundzēsības pārvaldes speciālisti ir ar izglītību un zināšanās būvniecībā |
| Igaunija | Projekta saskaņojumu no Ugunsdzēsības departamenta | Atbildīgais būvspeciālists | Piesaka pieņemšanu un ekspluatācijā pieņem pašvaldība. |  |
| Polija | Apstiprina projektu ugunsdzēsības eksperts par atbilstību normatīvajiem (Piesaista būvinspekcija) | Atbildīgais būvspeciālists | Pirms ēkas ekspluatācijas Valsts ugunsdzēsības dienests sniedz atzinumu par ēkas atbilstību projektam. |  |
| Vācija | Atbildīgais būvspeciālists | Atbildīgais būvspeciālists | Būvvalde | Būvvalde pie neskaidriem gadījumiem var pieaicināt ugunsdrošības speciālistu |
| Austrija | Sertificēts būvinženieris | Sertificēts būvinženieris | Sertificēts būvinženieris(Ekspertīze) | Līdzīgi kā Zviedrijā, pasūtītājs nolīgst sertificētu būvinženieri (komersantu), kurš uzrauga visu būvniecības procesu.Ugunsdrošības pārvalde veic ekspluatācijā esošas ēkas apsekošanu reizi 5.gados |
| Somija | Atbildīgais būvspeciālists (projektā ugunsdrošības pārskats) | Atbildīgais būvspeciālists | Valsts glābšanas dienests (atbilstoši projektam) | Projektēšanas un būvdarbu procesā būvvalde piesaista/konsultējas ar ugunsdrošības pārvaldi. |
| Zviedrija | Atbildīgais būvspeciālists(Sertificēts neatkarīgs uzņēmums) | Atbildīgais būvspeciālists(Sertificēts neatkarīgs uzņēmums) | Pašvaldība.Atbildīgais būvspeciālists(Sertificēts neatkarīgs uzņēmums) | Nav atsevišķi izcelta ugunsdrošība |
| Nīderlande | Atbildīgais būvspeciālists  | Atbildīgais būvspeciālists | BūvvaldeUgundzēsības pārvalde atzinums (parasti neklātienē). | Cieši iesaistīta apdrošināšana |
| Lielbritānija | Ugunsdrošības birojs(izskata kā atsevišķu sadaļu) | Atbildīgais būvspeciālists | Attiecīgā reģiona būvniecības uzraudzības departaments | Pirms nodošanas ekspluatācijā, pasūtītājs iesniedz ugunsdrošības birojam apliecinājumu, ka izbūvēts atbilstoši apstiprinātajam projektam. Ugunsdzēsības birojam ir tiesības pārbaudīt, taču uz jaunbūvēm to dara ļoti reti. |
| Francija | Ugunsdrošības komisija (būvspeciālisti, eksperti, ugunsdzēsēji) – piesaista pēc nepieciešamības | Ugunsdrošības komisija (būvspeciālisti, eksperti, ugunsdzēsēji) – piesaista pēc nepieciešamības | Pašvaldība, Būvvalde.Ugunsdrošības komisija (būvspeciālisti, eksperti, ugunsdzēsēji) – piesaista pēc nepieciešamības |  |
| Itālija | Atbldīgais būvspeciālists.Saskaņojums no Ugunsdzēsēju pārvaldesUgunsdzēsēju inspektors – inženieris.  | Atbildīgais būvspeciālistsUgunsdzēsēju inspektors – inženieris. | Būvvalde. Pirms tam saņemot sertifikātu uz 5.gadiem no ugunsdzēsības pārvaldes. | Sertifikāts katrus piecus gadus vai pie pārbūves ir jāatjauno. |

\*Informācijas avoti: Doing Bussines, Royal Institute of British Architects, sadarbības partneri ārvalstīs.

\*\*Papildus pieprasīta informācija no Eiropa būvinženieru padomes (European Council of Civil Engineers – ECCE) – līdz 15.01.2021.

**Rīcība jautājuma risināšanai**

 Šī gada, 8.oktobra LBP sēdes darba kārtībā, tika iekļauts jautājums, kas saistīts ar būvniecības procesā iesaistīto pušu (speciālistu, organizāciju, institūciju, institūciju pārstāvju u.c. būvniecības procesā iesaistīto pušu) iesaisti un atbilstību dažādu procesu virzībā, kas tika vērtēts kopsakarā ar būvju būtisko prasību un atbildīgo speciālistu iesaisti. LBP sēdē tika diskutēts par iesaistīto pušu viedokļiem un to atbildības jomām.

Pamatojoties uz LBS prezentāciju, tika nolemts izveidot darba grupu, kuras ietvaros konceptuāli rast rīcības virzienus sekojošos jautājumos:

* Par iespējām optimizēt VUGD resursus un kapacitāti – izveidojot atsevišķu nodaļu, kura veiktu būvniecības ieceres dokumentācijas izvērtēšanu, un sniegtu atzinumus pirms būves pieņemšanas ekspluatācijā;
* Ņemot vērā VUGD pamatfunkcijas, inspektoru kapacitāti un kvalifikāciju, izskatīt iespēju atbildību par ugunsdrošības prasību ievērošanu būvniecības procesā, pamatā deleģēt nozares būvspeciālistiem, vienlaikus paaugstinot to kvalifikāciju;
* Izvērtēt VUGD atbildības paplašināšanu par ekspluatācijā nodoto būvju uzraudzību;
* Par vienota viedokļa sniegšanu normatīvajā regulējumā noteikto normu piemērošanu no VUGD puses.

Darba grupas darbībā iesaistījās EM, IeM, BVKB, VUGD, LBS, LAS, LIKA, LBPA, LBBA, LUA.

Kopš darba grupas darbības uzsākšanas ir notikušas 5.sēdes (21.10.; 03.11.;17.11.; 01.12. un 09.12.).

Lai risinātu esošo situāciju un sakārtotu ugunsdrošības jomu pēc būtības (nepietiekoša inspektoru kapacitāte un kvalifikācija, funkciju dublēšanās, normatīvo aktu interpretācija), Darba grupas ietvaros, tika izskatīti VUGD piedāvātie risinājumi:

***1.risinājums.*** *VUGD uzdod izskatīt būvprojektus un saskaņot tos (pirms būvprojektu skaņošanas izskatīt būvprojektos paredzētos ugunsdrošības risinājumus un saskaņot tos).*

*Risinājuma ieviešanai VUGD nepieciešams izveidot jaunu struktūrvienību, kas, ievērojot visas procedūras (normatīvā regulējuma grozījumi, finansējuma pieprasīšana no valsts budžeta, personāla piesaistīšana un sagatavošana u.c.), prasītu* ***vismaz 3-5.gadu ilgu termiņu****. Struktūrvienībā strādātu aptuveni 20, sertificētas būvniecībā, amatpersonas, kam būtu nepieciešams papildus finansējums esošajam VUGD budžetam:-atalgojumam, formas tērpiem, darba vietas iekārtošanai u.c.. Papildus finansējums varētu tikt piesaistīts no valsts budžeta vai maksas pakalpojumu ieviešanas.*

***2.risinājums.*** *VUGD vairs nepiedalās būvobjektu pieņemšanā, tādējādi būves tiek nodotas ātrāk ekspluatācijā. Attiecīgi, VUGD pēc būves nodošanas ekspluatācijā veic ugunsdrošības pārbaudes atbilstoši 19.04.2016. Ministru kabineta noteikumiem Nr.238 “Ugunsdrošības noteikumi”.*

***3.risinājums.*** *Paliek esošā situācija, bet ar nosacījumu, ka Ekonomikas ministrijas pārraudzībā kopā ar VUGD tiek izstrādāti metodiskie ieteikumi (rokasgrāmatas), veidoti skaidrojumi attiecīgo būvnormatīvu prasību izpildē. Šos ieteikumus vai skaidrojumus publicēt un ievietot BIS sistēmā.*

*Būvspeciālistiem un VUGD amatpersonām organizēt kopīgus kvalifikācijas celšanas kursus/seminārus.*

**Kopsavilkums.**

Izvērtējot piedāvātos risinājumus (sēžu protokoli - pielikumā), Darba grupa ir vienisprātis, ka primāri pēc iespējas ātrāk nepieciešams novērst normu interpretāciju, kas uz doto brīdi ir aktuālākais problēmjautājums, kā rezultātā būtiski tiek kavēts būvniecības process. Panākta vienošanās, ka jau šīs darba grupas ietvaros un arī turpmāk (regulāri pēc nepieciešamības), tiek izstrādāti vienoti skaidrojumi, būvnormatīvā vai citos ugunsdrošības normu regulējošos normatīvajos aktos, noteikto normu vienādai interpretācijai un piemērošanai. Šādiem skaidrojumiem un rekomendācijām jābūt publiski pieejamiem Interneta vidē (BIS sistēmā, Līkumi.lv, BVKB un VUGD mājas lapā u.c.)

Izvērtējot, pirmo un otro risinājumu ieviešanu darba grupa uzskata, ka par ugunsdrošības risinājumu ieviešanu un UPP vai atsevišķas sadaļas izstrādi būtu atbildīgs ***atsevišķs sertificēts būvspeciālists***, kurš iesaistās gan projektēšanā, gan būvuraudzībā, kā arī pie būves nodošanas ekspluatācijā.

Ņemot vērā pašreizējo VUGD kompetenci un kapacitāti, darba grupa uzskata (izņemot VUGD), ka **realizējams būtu 2.risinājums - *VUGD vairs nepiedalās būvobjektu pieņemšanā*.** Darba grupas ieskatā finanšu resursi, kas tiktu ietaupīti, varētu tikt novirzīti uz VUGD pamat uzdevumu izpildi, tādējādi optimizējot gan VUGD budžeta un resursu racionālu izlietojumu, gan sakārtojot būvniecības procesā iesaistīto speciālistu atbildību par ugunsdrošības jomu, kas ir viena no būtiskajām prasībām.

 Izvērtējot iespējamās izmaiņas normatīvajā regulējumā, kas nepieciešamas, lai nodrošinātu pirmo vai otro risinājuma ieviešanu, būtu precizējamas Ministru kabineta noteikumu:- 02.09.2014. Nr.529 “ Ēku būvnoteikumi”, 09.05.2017. Nr.253 “ Atsevišķu inženierbūvju būvnoteikumi” un 20.03.2018. Nr.169 “Būvspeciālistu kompetences novērtēšanas un patstāvīgās prakses uzraudzības noteikumi” redakcijas.

Atšķirīgs viedoklis ir VUGD un tas nepiekrīt darba grupas kopējām lēmumam un kā risinājumu piedāvā ieviest 1.variantu, kad saņemot papildus finansējumu VUGD izveido struktūrvienību, kurā tiek nodarbināti sertificēti būvspeciālisti būvniecībā ar specializāciju ugunsdrošībā. VUGD piedalītos būvniecības procesā no būvprojekta izskatīšanas (risinājumu akceptēšanas), līdz pieņemšanai ekspluatācijā.

Jāutājums par VUGD izslēgšanu no būvniecības procesa, gan projektēšanas, gan ekspluatācijā pieņemšanas un jauna sertificēta speciālista (jauna reglamentēta sfēra – ugunsdrošība) iekļaušanu būvniecības procesā ar atbildības uzņemšanos tika izskatīts 03.12.2020. LBP sēdē, kurā piedaloties 11 no 15 balstiesīgajiem pārstāvjiem (4.nepiedalījās sanāksmē) “Par” balsoja – 9 pārstāvji (LAS, LBS, LBPA, LIBP, LBBA, BRA, TIA, LIKA, LSGŪTIS), viens “Atturas” – 1 (Latvijas Būvnieku partnerība,) un viens “Pret” – 1 (EM).

**Nolēma**:

1. LBP izveidot pastāvīgu tehnisko darba grupu ar EM, BVKB, VUGD, LUA, LBS, LAS, LIKA un nozares speciālistiem, kuras ietvaros tiktu izstrādāti vienoti skaidrojumi, nodrošinot nepārprotamu un vienotu normatīvajā aktā noteikto normu piemērošanu, kas izplatīti starp VUGD amatpersonām, kā arī publicēti VUGD, BIS un nozares nevalstisko organizāciju (pēc izvēles) mājas lapās.
2. VUGD vairs neizsniedz atzinumu pirms III.grupas būves pieņemšanas ekspluatācijā un par ugunsdrošības risinājumu atbilstību normatīvajam regulējumam un būvprojektā ietvertajiem risinājumiem atbild būvspeciālists, kurš specializējies ugunsdrošībā.
3. Būvspeciālistam, lai specializētos ugunsdrošībā, jābūt 2.līmeņa augstākā izglītība arhitektūrā vai būvniecībā un jānokārto kvalifikācijas eksāmens pirms tam:
	1. gūstot 3.gadu pieredzi ugunsdrošības risinājumu izstrādē;
	2. izejot papildus 80 stundu apmācību kursu ugunsdrošības risinājumu projektēšanā.
4. Pārstrādāt UPP saturu, paredzot to kā atsevišķu būvprojekta daļu kurā norādīti projektējamajai būvei nepieciešamie un būvprojektā paredzētie principiālie ugunsdrošības risinājumi, kā arī aprakstīti ugunsdrošības pasākumi projektējamās būves drošai ekspluatācijai, kam pievieno:
	1. ugunsdzēsības aparātu daudzuma aprēķinu;
	2. ugunsslodzes aprēķinu;
	3. kopsavilkuma tabulu ar norādēm, kurās būvprojekta daļās iekļauti UPP paredzētie risinājumi;
	4. dokumentācijas saraksts par UPP paredzēto ugunsdrošībai nozīmīgo inženiertehnisko sistēmu un ugunsdrošu būvkonstrukciju izbūvi (būvuzraugam);
	5. rasējumus, kuros norāda ēkas sadalīšanu ugunsdrošības nodalījumos, ugunsdroši atdalītajās telpās, norobežojošo būvkonstrukciju ugunsizturību, evakuācijas ceļu virzienus un evakuācijas izejas, ugunsdzēsības tehnikai paredzētas piebrauktuves un ugunsdzēsības ūdens ņemšanas vietas.
5. Izstrādāt grozījumus normatīvajā regulējumā, lai nodrošinātu 2.,3. un 4.punkta ieviešanu.

Pielikumā:

1. Darba grupas protokoli Nr.1.; 2.; 3.; 4.; 5.
2. Normatīvā regulējuma izvērtējums (tabulā).
3. VUGD prezentācija – “Izvērtējums par Valsts ugunsdzēsības un glābšanas dienesta cilvēkresursiem valsts ugunsdrošības uzraudzības darbā”.
4. LUA prezentācija - “Ugunsdrošība”.
5. Izglītības programmu salīdzinājums.

Darba grupas “Ugunsdrošība” vadītājs R.Špade

1. Būvniecības likuma 16.panta otrā daļa. [↑](#footnote-ref-1)
2. Būvniecības likuma 19.panta pirmā daļa. [↑](#footnote-ref-2)
3. Ministru kabineta 2014.gada 18.augusta noteikumu Nr.500 “Vispārīgie būvnoteikumi” 53.punkts. [↑](#footnote-ref-3)